**განმარტებითი ბარათი**

**„მწვანე, სოციალური, მდგრადი და მდგრადობასთან დაკავშირებული ობლიგაციების სტატუსის მინიჭების, შენარჩუნების და გაუქმების წესის დამტკიცების თაობაზე“ საქართველოს ეროვნული ბანკის პრეზიდენტის ბრძანების პროექტზე**

ბოლო წლებში, მსოფლიოს მასშტაბით, მნიშვნელოვანი ძალისხმევაა მიმართული მდგრადი განვითარების გამოწვევების, მათ შორის, გარემოსდაცვითი და სოციალური საკითხების მოსაგვარებლად. ამ კუთხით, მთელი რიგი საერთაშორისო ვალდებულებები და შეთანხმებები იქნა მიღებული. ყველაზე თვალსაჩინო მაგალითებია გაეროს მდგრადი განვითარების დღის წესრიგი, მასთან დაკავშირებული მდგრადი განვითარების 17 მიზანი (SDGs) და პარიზის შეთანხმება კლიმატის ცვლილების შესახებ, რომელთა წარმატებით განხორციელება ისეთი მომავლის წინაპირობაა, რომელიც სტაბილურობას, ჯანსაღ გარემოს, სამართლიან და ინკლუზიურ საზოგადოებასა და მდგრად ეკონომიკას უზრუნველყოფს. მიუხედავად ხსენებული ინიციატივებისა, მდგრადობასთან დაკავშირებული გამოწვევები მსოფლიოსთვის კვლავ აქტუალურ პრობლემად და ერთ-ერთ ძირითად, გლობალურ რისკად რჩება.[[1]](#footnote-1) შესაბამისად, გარემოსდაცვითი და სოციალური საკითხების მოგვარება არსებითად მნიშვნელოვანია საქართველოს მდგრადი განვითარებისთვისაც.[[2]](#footnote-2)

„მწვანე, სოციალური, მდგრადი და მდგრადობასთან დაკავშირებული ობლიგაციების სტატუსის მინიჭების, შენარჩუნების და გაუქმების წესის დამტკიცების თაობაზე“ საქართველოს ეროვნული ბანკის პრეზიდენტის ბრძანების პროექტის მიზანია დაარეგულიროს საქართველოს კაპიტალის ბაზარზე მდგრადი განვითარების მიზნობრიობის მქონე ობლიგაციების საჯაროდ გამოშვების საკითხები და ამით ხელი შეუწყოს სოციალური და გარემოსდაცვითი მიზნების იმპლემენტაციას საწარმოთა მიერ. კერძოდ, ბრძანების პროექტი ადგენს საქართველოს ფასიანი ქაღალდების ბაზარზე საჯარო ობლიგაციებთან მიმართებით „მწვანე ობლიგაციის“, „სოციალური ობლიგაციის“, „მდგრადი ობლიგაციის“ და „მდგრადობასთან დაკავშირებული ობლიგაციის“ დასახელების გამოყენების უფლების მინიჭების, შენარჩუნებისა და გაუქმების მოთხოვნებს.

ბრძანების მიღების მიზეზია მდგრადი განვითარების გამოწვევებზე რეაგირება და ფასიანი ქაღალდების ბაზრის მარეგულირებელი პოლიტიკის ახალ რეალობასთან მორგება. აღნიშნული კი, ისეთი რეფორმის გატარებას მოითხოვს, რომელიც მწვანე, სტაბილური და ინკლუზიური ეკონომიკური ზრდისთვის ფინანსური რესურსების მობილიზებას შეუწყობს ხელს. რამდენადაც არ არსებობს მდგრადი განვითარება მდგრადი დაფინანსების გარეშე, საჭიროა კერძო კაპიტალის უფრო მდგრადი ინვესტიციებისკენ მიმართვა და ეკონომიკაში მდგრადი განვითარების საკითხებისადმი მეტი გამჭვირვალობის ხელშეწყობა.

საქართველოს ეროვნული ბანკი მხარს უჭერს ქვეყნის მდგრად განვითარებაში ფინანსური სექტორის როლის გაძლიერებას და ამ მიზნით მდგრადი დაფინანსების ჩარჩოს ავითარებს, რაც ფინანსური სექტორისა და კაპიტალის ბაზრის მონაწილეების მიერ გარემოსდაცვითი, სოციალური და მმართველობითი (ESG) საკითხების გათვალისწინებას და მათთან დაკავშირებული რისკების მართვას მოიაზრებს.[[3]](#footnote-3) საქართველოს ეროვნული ბანკის მდგრადი დაფინანსების ჩარჩოს ფარგლებში, ხსენებული გამოწვევების გადასაჭრელად და საქართველოს განსაკუთრებული სოციალურ-ეკონომიკური მახასიათებლების გათვალისწინებით, შეიქმნა მდგრადი დაფინანსების (მწვანე და სოციალური) ტაქსონომია საქართველოსთვის, რომელიც ეფუძნება და შეესაბამება საუკეთესო საერთაშორისო პრაქტიკას.[[4]](#footnote-4) აღნიშნული ტაქსონომიები უკვე აქტიურად გამოიყენება საქართველოში მოქმედი კომერციული ბანკების მიერ სესხებისთვის მწვანე, სოციალური და მდგრადი კატეგორიის მინიჭებისა და შესაბამისი ანგარიშგების მიზნებისთვის.

„მწვანე, სოციალური, მდგრადი და მდგრადობასთან დაკავშირებული ობლიგაციების სტატუსის მინიჭების, შენარჩუნებისა და გაუქმების წესის“ (შემდგომში - წესი) პროექტი საქართველოს ეროვნული ბანკის მდგრადი დაფინანსების (მწვანე და სოციალურ) ტაქსონომიების მიზნების განხორციელებას ემსახურება და საქართველოს ეროვნული ბანკის მდგრადი დაფინანსების ჩარჩოს ნაწილი გახდება. აღნიშნული წესის მიღების შედეგად, შესაძლებელი გახდება ინვესტორების მიერ საჯარო ობლიგაციების გამოშვების გზით მოზიდული სახსრების ემინტენტის მიერ მიზნობრივად ათვისების მონიტორინგი და ფინანსური ინსტრუმენტის პოზიტიურ (გარემოსდაცვით თუ სოციალურ) ეფექტთან დაკავშირებით შეცდომაში შემყვანი ან/და მცდარი რეკლამის გავრცელებისას, ასეთი ინფორმაციის იდენტიფიცირება და მისი გავრცელების პრევენცია.

ბრძანების პროექტის თანახმად, დაწესდება საჯაროდ გამოსაშვები ობლიგაციებისთვის მწვანე, სოციალური, მდგრადი და მდგრადობასთან დაკავშირებული სტატუსის (შემდგომში -„სტატუსი“) განსაზღვრისა და შენარჩუნების მექანიზმები. კერძოდ, წესის პირველი მუხლის მე-3 პუნქტის მიხედვით, იკრძალება საქართველოში გამოშვებული საჯარო სასესხო ფასიანი ქაღალდის სახელწოდებაში ან აღწერაში სიტყვების „მწვანე ობლიგაცია“, „სოციალური ობლიგაცია“, „მდგრადი ობლიგაცია“, „მდგრადობასთან დაკავშირებული ობლიგაცია“ ან მათი შესატყვისის გამოყენება ნებისმიერ ენაზე, თუ იგი არ იქნება გამოშვებული ამ წესის მოთხოვნათა დაცვით.

წესის მოქმედების სფეროდან გამორიცხულია „უცხო ქვეყნის აღიარებული საფონდო ბირჟების ნუსხის, მათზე სავაჭროდ დაშვებული ფასიანი ქაღალდების ემიტენტის, საერთაშორისო ფინანსური ინსტიტუტის და უცხო სახელმწიფოს წილობრივი მონაწილეობით შექმნილი განვითარების ორგანიზაციის მიერ გამოშვებული ფასიანი ქაღალდების საქართველოში საჯარო შეთავაზებასთან დაკავშირებული წესის დამტკიცების თაობაზე“ საქართველოს ეროვნული ბანკის პრეზიდენტის 2020 წლის 7 ოქტომბრის №178/04 ბრძანებით დამტკიცებული წესით განსაზღვრული უცხო ქვეყნის აღიარებულ საფონდო ბირჟაზე დაშვებული ფასიანი ქაღალდები, რომელთა სტატუსიც თავად აღიარებული საფონდო ბირჟის მიმართ მოქმედი წესების მიხედვით დგინდება; ასევე, პროექტის თანახმად, საერთაშორისო ფინანსური ინსტიტუტები და უცხო სახელმწიფოს წილობრივი მონაწილეობით შექმნილი განვითარების ორგანიზაციები არ არიან შეზღუდულნი, მათ მიერ გამოშვებული ფასიანი ქაღალდებისთვის სტატუსის განსაზღვრაში. აღსანიშნავია, რომ მოქმედების სფეროდან გამორიცხული ფასიანი ქაღალდების მიმართ არ მოქმედებს საქართველოს ეროვნული ბანკისთვის ემისიის პროსპექტის წარდგენისა და დამტკიცების მოთხოვნები.

პროექტი უპირატესად ეფუძნება კაპიტალის ბაზრის საერთაშორისო ორგანიზაციის (The International Capital Market Assocciation - ICMA) პრინციპებს, რომლებიც უკვე ნებაყოფლობით გამოიყენება საქართველოში გამოშვებული საჯარო ობლიგაციების მიმართ. წესის პროექტს ერთვის საქართველოს ეროვნული ბანკის მდგრადი დაფინანსების ტაქსონომიის ფარგლებში შემუშავებული მწვანე ტაქსონომია (დანართი №1) და სოციალური ტაქსონომია (დანართი №2).

პროექტის თანახმად, ფინანსური ინსტრუმენტისთვის მწვანე, სოციალური ან მდგრადი ობლიგაციის სტატუსის მოპოვებისა და შენარჩუნებისთვის აუცილებელია, რომ ობლიგაციით დაფინანსებული ან რეფინანსირებული აქტივობა/აქტივობები შეესაბამებოდეს დანართი №1-ით ან/და დანართი №2-ით განსაზღვრულ ერთ ან მეტეკონომიკურ საქმიანობას/საქმიანობებს. გარდა ამისა, წესი სთავაზობს ემიტენტებს საერთაშორისოდ აღიარებული, ეკვივალენტური ტაქსონომი(ებ)ის გამოყენების შესაძლებლობას. კერძოდ, წესის პროექტის მე-2 მუხლის პირველი პუნქტის „ე“ ქვეპუნქტი ითვალისწინებს იმ ეკვივალენტური, საერთაშორისო ტაქსონომიების გამოყენების შესაძლებლობას, რომელთა საფუძველზეც ჩამოყალიბდა საქართველოს ეროვნული ბანკის მდგრადი დაფინანსების ტაქსონომია. აღნიშნული ალტერნატივების გათვალისწინება მოხდა იმ შემთხვევისთვის, როდესაც კაპიტალის საერთაშორისო ბაზარზე აღიარებული ექსპერტი ვერ ახერხებს შეფასების წარმოებას საქართველოს ეროვნული ბანკის ტაქსონომიების შესაბამისად.

აღსანიშნავია, რომ მწვანე, სოციალური ან მდგრადი ობლიგაცია მხოლოდ თანდართული ტაქსონომიებით განსაზღვრულ მიზნებს/საქმიანობების დაფინანსებას/რეფინანსირებას უნდა ემსახურებოდეს. რაც შეეხება მდგრადობასთან დაკავშირებულ ობლიგაციებს, მათი გამოშვებით, ემიტენტი იღებს ვალდებულებას, წინასწარ განსაზღვრული ვადის განმავლობაში გააუმჯობესოს მისი მდგრადობასთან დაკავშირებული საქმიანობის შედეგები. მდგრადობასთან დაკავშირებული ობლიგაციები თავისი ბუნებით განსხვავდება მწვანე, სოციალური და მდგრადი ობლიგაციებისგან, რამდენადაც მოიაზრებს არა კონკრეტული ობლიგაციის პირობებით განსაზღვრული მიზნის შესრულებას, არამედ უფრო მეტად ორიენტირებულია ემიტენტის მდგრადობასთან დაკავშირებული, ზოგადი საქმიანობის გაუმჯობესებაზე. ამ ინსტრუმენტის შინაარსსა და საანგარიშგებო მოთხოვნებს სრულად განსაზღვრავს კაპიტალის ბაზრის საერთაშორისო ორგანიზაციის „მდგრადობასთან დაკავშირებული ობლიგაციის პრინციპები“ (Sustainability-Linked Bond Principles).

სტატუსის მოპოვება და შენარჩუნება დამოკიდებულია საერთაშორისო აღიარების მქონე (გარე) ექსპერტების შეფასებაზე. აღნიშნული შეფასების/მიმოხილვის წარდგენა საჭიროა როგორც ემისიამდე, ისე ემისიის შემდგომ - ყოველწლიური საანგარიშგებო მოთხოვნების შესრულების გზით. საქართველოს ეროვნული ბანკისთვის მიმოხილვის წარდგენისა და გამოქვეყნების მომენტისთვის, გარე ექსპერტი უნდა იყოს შეყვანილი და გამოქვეყნებული კაპიტალის ბაზრის საერთაშორისო ასოციაციის ექსპერტთა სიაში ან კლიმატის ობლიგაციების ინიციატივის (“Climate Bonds Initiative”) ვებგვერდზე - როგორც ვერიფიცირებული ექსპერტი. გარე ექსპერტის მიერ შესადგენი შეფასების/მიმოხილვის შინაარსი და სტანდარტები ასევე დადგენილია, კაპიტალის ბაზრის საერთაშორისო ასოციაციის ან/და კლიმატის ობლიგაციების ინიციატივის მიერ.

ფასიანი ქაღალდებისთვის სტატუსის მოპოვების მიზნით, საქართველოს ეროვნულ ბანკს ემისიის პროსპექტთან ერთად წარედინება გარე ექსპერტის მიმოხილვა. ასევე, ემიტენტმა ემისიის პროსპექტში უნდა გაამჟღავნოს ობლიგაციების (ადმინისტრირების) ჩარჩო, წლიური ანგარიშების გამოქვეყნების ვადები/ვებგვერდი და სხვა მატერიალური ინფორმაცია.

სტატუსის შენარჩუნების მიზნით, ემიტენტმა წინასწარ დადგენილი პერიოდულობით უნდა გაამჟღავნოს წლიური, მათ შორის, სახსრების განაწილების ანგარიში, რომელიც დადასტურებული უნდა იყოს ექსპერტის მიერ. თუ ობლიგაციების დაფარვამდე შეიცვალა წესით გათვალისწინებული ტაქსონომია ან კაპიტალის ბაზრის საერთაშორისო ასოციაციის პრინციპები, ემიტენტი ვალდებულია შესაბამისობაში მოვიდეს განახლებულ მოთხოვნებთან მათი ამოქმედებიდან 5 წლის განმავლობაში.

ემიტენტის მიერ საანგარიშგებო ან სხვა დამატებითი მოთხოვნების დარღვევის შემთხვევაში, დარღვევის სერიოზულობისა და პოტენციური რისკის გათვალისწინებით, საქართველოს ეროვნული ბანკი უფლებამოსილია გააუქმოს ობლიგაციისთვის მინიჭებული სტატუსი. სტატუსის გაუქმების ან ობლიგაციების ჩარჩოს/პირობების ცვლილების შემთხვევაში, ინვესტორები მიიღებენ ინფორმაციას როგორც წერილობით, ისე ემიტენტის ვებგვერდის მეშვეობით. ამასთან, წესით განსაზღვრული მოთხოვნების დარღვევის შემთხვევაში, საქართველოს ეროვნული ბანკი უფლებამოსილია გამოიყენოს „საქართველოს ეროვნული ბანკის შესახებ“ საქართველოს ორგანული კანონით, „ფასიანი ქაღალდების ბაზრის შესახებ“ საქართველოს კანონით და სხვა ნორმატიული აქტებით დადგენილი საზედამხედველო ზომები და სანქციები (მათ შორის, ფულადი ჯარიმები).

ბრძანების პროექტის მიღება არ იქონიებს გავლენას სახელმწიფო ბიუჯეტის ხარჯვით ნაწილზე.

ბრძანების პროექტს შესაძლოა ჰქონდეს არაპირდაპირი ზეგავლენა გენდერული თანასწორობის საკითხებზე. წარმოდგენილი წესით საქართველოს ეროვნული ბანკი დაარეგულირებს სოციალური ობლიგაციების გამოშვების პროცედურას. წესის პროექტის დანართი №2-ით დადგენილი სოციალური ტაქსონომია და ამავე წესის პროექტის მე-2 მუხლის პირველი პუნქტის „ე“ ქვეპუნქტით გათვალისწინებული ეკვივალენტური ტაქსონომიები ითვალისწინებს მთელი რიგი სოციალური საკითხების გაუმჯობესებას, მათ შორის, სხვადასხვა ნიშნით უთანასწორობის აღმოფხვრასა და თანაბარი შესაძლებლობების უზრუნველყოფას დისკრიმინაციას დაქვემდებარებული პირებისთვის/ჯგუფებისთვის. წესის მიღება გააძლიერებს საჯარო ობლიგაციების მეშვეობით სოციალური მიზნობრიობით (მათ შორის, დისკრიმინაციის აღმოფხვრის/გენდერული თანასწორობის უზრუნველყოფის მიზნით) მოზიდული სახსრების განაწილების მონიტორინგის მექანიზმებს საქართველოს ფასიანი ქაღალდების ბაზარზე.

ბრძანების პროექტის ავტორი და წარმდგენია საქართველოს ეროვნული ბანკი.

1. საქართველოს ეროვნული ბანკის „მდგრადი დაფინანსების ტაქსონომია საქართველოსთვის 2022“, გვ. 6 . ხელმისაწვდომია ბმულზე: <https://nbg.gov.ge/page/%E1%83%9B%E1%83%93%E1%83%92%E1%83%A0%E1%83%90%E1%83%93%E1%83%98-%E1%83%93%E1%83%90%E1%83%A4%E1%83%98%E1%83%9C%E1%83%90%E1%83%9C%E1%83%A1%E1%83%94%E1%83%91%E1%83%98%E1%83%A1-%E1%83%A2%E1%83%90%E1%83%A5%E1%83%A1%E1%83%9D%E1%83%9C%E1%83%9D%E1%83%9B%E1%83%98%E1%83%90> [↑](#footnote-ref-1)
2. იქვე, გვ. 8-9. [↑](#footnote-ref-2)
3. იქვე, გვ. 10. [↑](#footnote-ref-3)
4. იქვე, გვ.12-13. [↑](#footnote-ref-4)